Республикэм и щхьэхуитыныгъэр зэрызригъэгъуэтрэ илъэс 25-рэ зэрырикъумкIэ Хаджимбэ Раульрэ Абхъазым и цIыхубэмрэ ехъуэхъуащ КIуэкIуэ Казбек
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек Хаджимбэ Раульрэ Абхъазым и цIыхубэмрэ ехъуэхъуащ республикэм и щхьэхуитыныгъэр зэрызригъэгъуэтрэ илъэс 25-рэ зэрырикъумкIэ.
«Къэбэрдей-Балъкъэрым щыпсэухэм, сэ къызбгъэдэкIыу Уэ, абхъаз лъэпкъым зэрыщыту, сынывохъуэхъу Абхъаз Республикэм и щхьэхуитыныгъэм и махуэмкIэ.
БлэкIа илъэсхэр щытащ къэралыгъуэр зэфIэувэнымкIэ, политикэ зэпIэзэрытыныгъэр гъэбыдэнымкIэ, экономикэр, социальнэ IэнатIэр икIи, дауи, абхъаз цIыхубэм и псэемыблэж лэжьыгъэр зэтеублэнымкIэ лъэхъэнэ гуащIэу.
Къэбэрдей-Балъкъэрымрэ Абхъазымрэ зэпыщIащ лIэщIыгъуэ куэдыр зи лъабжьэ зэныбжьэгъугъэмкIэ. Ди лъэпкъхэм я фIыгъэ хэлъу дяпэкIи тхъумэнщ а уасэ зимыIэ щIэиныр, зедгъэужьынщ ди зэдэлэжьыныгъэфIым.
Мамырыгъэ, насып, зэIузэпэщыныгъэ, зэщIэгъэгъэныгъэ фиIэну», — итщ хъуэхъум.
